
Nyilvános ülésen tárgyalandó!


…….számú napirend

a Képviselő-testület 2021. december 16-i ülésére

Tisztelt Képviselő-testület!

Tárgy: 
Használati és üzemeltetési szerződés megkötése a SunDell Estate Nyrt-vel a  Miskolci utca- Egressy út- Vezér utca- Szugló utca által határolt területen a  31373/22 hrsz-ú ingatlan részre vonatkozóan 

I. Előzmények 

Az Önkormányzat és a Beruházó jogelődjei (F.Lloyd Ingatlan Kft., GreenVillage Ingatlanfejlesztő Kft.) 2017. július 25. napján a Budapest XIV. kerület, Miskolci utca - Egressy út - Vezér utca - Szugló utca által határolt területre vonatkozó kerületi építési szabályzat módosítása tárgyában településrendezési szerződést kötöttek, melyet 2018. április 5. napján módosítottak.

A módosítás 5. pontja szerint Beruházó kötelezettséget vállalt arra, hogy: 
„a 31373/8. hrsz-ú ingatlannak az 1. számú mellékletben jelzett, rekreációs célokat is szolgáló gyalogos sétányként kiépítendő (kb. 5.080 m2) sávját közhasználat céljára megnyitott területként biztosítja, a III.1. pont 1.6 alpontjában meghatározott munkákkal érintett területen megvalósuló beruházás műszaki átadás-átvételét követő 90 napon belül, de a 31373/8. hrsz-on felvett telken létrehozandó társasház megalapítását megelőzően az Önkormányzat tulajdonába adja térítésmentesen.”   
A Budapest XIV. kerület 31373/8 hrsz-ú ingatlan később meglett osztva a Budapest XIV. kerület (31373/21) kerületi közút és Budapest XIV. kerület 31373/22 hrsz-ú ingatlanokra.

A Beruházó SunDell Nyrt. a korábban megkötött településrendezési szerződésben foglaltak teljesítése érdekében a Rákos-patak érintett szakaszán a kivitelezési munkálatokat elvégezte és a műszaki átadás-átvételhez szükséges dokumentumokat teljes körűen Önkormányzatunk részére átadta.  
A kivitelezés során a Beruházó térkő burkolatos sétány építést, zöldfelület fejlesztés (fák ültetése, cserjék telepítése, gyepesítés, vízi növények) automataöntöző rendszer kiépítésével, pihenőtó kialakítása vízjátékkal, utcabútorok (padok, hulladékgyűjtők), fitnesz eszközök, játékok, pergola és napozóágyak kihelyezése, közvilágítás fejlesztés, valamint a patak meder burkolat felújítását végezte el.
A műszaki átadás-átvétel a Beruházó és Önkormányzatunk között 2021. december 16. napján megtörténik. 
2021. december 17. napjától a közforgalom számára megnyitott magánterületen az üzemeltetési feladatokat a Zuglói Városgazdálkodási Közszolgáltató Zrt. látja majd el közszolgáltatási szerződés keretei között, amely üzemeltetési feladatok ellátásához a szükséges forrás a Zuglói Városgazdálkodási Közszolgáltató Zrt. a közszolgáltatási költségei előirányzaton terveznie szükséges  a 2022. évi költségvetésében.   
Az üzemeltetés éves becsült költsége várhatóan bruttó 25.000.000,-Ft/év lesz, amely becsült költség nem tartalmazza a gabionok, esetleges parlagfű mentesítés, rézsű kaszálás illetve az egyéb előre nem látható költségeket pl.: rongálási károk helyreállítását.  
Az üzemeltető, azaz Önkormányzatunk a Zuglói Városgazdálkodási Közszolgáltató Zrt. mint közszolgáltató bevonásával veszi át üzemeltetésre az átadásra kerülő területrészt, teljes körűen, beleértve, de nem kizárólagosan a köztisztasági feladatok ellátását, a fenntartással, állagmegóvással és karbantartással kapcsolatos munkálatok elvégzését és annak költségeit. 
Ahhoz, hogy az üzemeltetési feladatok 2021. december 17. napjától zavartalanul megvalósulhassanak - fentiek figyelembevételével- szükséges a Felek közötti használati és üzemeltetési szerződés (2. melléklet) megkötése, amelynek aláírása után a közforgalom számára megnyitott rekreációs célokat is szolgáló magánterület (gyalogos sétány) Önkormányzatunk üzemeltetésébe kerülhet, a 31373/22 hrsz-ú jelenleg még magántulajdonban lévő ingatlan  terület részre vonatkozóan.

Kérem a Tisztelt Képviselő-testületet, hogy az előterjesztésben leírtak alapján a használati és üzemeltetési szerződés megkötéséről dönteni szíveskedjen.

II. Vélemények

Gazdasági Főosztály véleménye: Észrevételt nem tesz.

Jogi Főosztály véleménye: az előterjesztésben közölt adatok, egyéb információk alapján jogi észrevételt nem tesz.

III. Bizottsági vélemények

Az előterjesztést a Gazdasági Bizottság, Pénzügyi és költségvetési Bizottság valamint a Városfejlesztési Bizottság a 2021. decemberi ülésén tárgyalja.

IV. Döntési javaslat
Budapest Főváros XIV. Kerület Zugló Önkormányzat Képviselő-testülete elfogadja az előterjesztés 1. számú mellékletét képező határozati javaslatait.

A határozati javaslat elfogadásához a Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdései alapján egyszerű szótöbbség szükséges.

Budapest, 2021. december

						             Horváth Csaba
							   polgármester
Mellékletek:

1. számú melléklet: Határozati javaslat 
2. számú melléklet: Használati és üzemeltetési szerződés tervezet

Az előterjesztést készítette: 
Nemzecskiné Bacskai Katalin osztályvezető  (Főmérnökség, Műszaki és Környezetvédelmi Osztály)
